# אבל ינזון טסמן

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
טסמן כפי שהוא מופיע בתמונה של משפחתו

אבל ינסון טסמן (1603 - 10 באוקטובר, 1659) היה יורד-ים הולנדי, מגלה ארצות וסוחר. טסמן נולד בכפר Lutjegast במחוז כרוניגן. הוא ידוע בעיקר בזכות מסעיו בשנת 1642 ו-1644 בשירות חברת הודו המזרחית ההולנדית (Dutch East India Company). מסעו של טסמן היה המסע הראשון של אירופאי שהגיע לאיי ארץ ואן דיאמן, הידועה היום בשם טסמניה וכן לניו זילנד והראשון לזהות את איי פיג'י, בשנת 1643. טסמן, ונווטו וישר (Visscher) באניה גילסמן מיפו חלקים משמעותיים מיבשת אוסטרליה, ניו זילנד ואיי האוקינוס השקט אליהם הגיעו.

## [עריכה] ביוגרפיה

### [עריכה] ילדות, נעורים וקריירה מוקדמת

טסמן נולד במחוז כרוניגן בהולנד בשנת 1603. בשנת 1631 כאלמן שמתגורר באמסטרדם, התחתן עם Jannetjie Tjeaers. זמן קצר אחר כך הצטרף לשירות חברת הודו המזרחית ההולנית ובשנת 1634 שירת כחובל על אניית סוחר שהפליגה מבטביה (היום ג'קרטה באינדונזיה) לאיי מולוקס. ביולי, 1634 הוא מונה לרב חובל באנייה קטנה ושמה מוקה. הוא ביקר בהולנד בשנת 1637 וחזר יחד עם אשתו לבטביה באוקטובר, 1638.

נתיב שני מסעותיו של טסמן לאוקינוס השקט

### [עריכה] המסע הראשון לאוקינוס השקט

בשנת 1639 טסמן נשלח כקצין ראשון במשלחת לצפון האוקינוס השקט. הצי שיצא לדרך כלל את הספינות Heemskerk ו- Zeehan. לאחר תלאות רבות הגיעה המשלחת לאי פורמוזה (היום טייואן) בחודש נובמבר. 40 מתוך 90 אנשי הצוות מתו בדרך. אחרי מסע זה יצא טסמן למסעות נוספים, ליפן בשנת 1640 ובשנת 1641 לפלמבנג בדרום סומטרה (אינדונזיה), שם כרת טסמן הסכם סחר עם הסולטן המקומי. בחודש אוגוסט, 1642, נשלח טסמן כמפקד משלחת לגילוי "ארצות הדרום הבלתי נודעות", אשר שיערו כי קיימות בדרום האוקינוס השקט אולם אף אירופאי לא הגיע אליהן עד לאותה עת. טסמן הפליג תחילה בכיוון ההפוך מערבה לאי מאוריציוס, זאת כיוון שקיווה כי משם כיוון הרוח יסייע לספינותיו להגיע ליעדן. מהיכרותו את משטר הרוחות בים הסיק כי ממאוריציוס יכול לפנות לעבר מה ששיער שהוא חופה הדרומי של אוסטרליה. (ההולנדים הכירו באותה עת כבר חלק מן החוף המערבי של יבשת אוסטרליה אולם צורת החוף הדרומי לא הייתה ידועה.)

#### [עריכה] טסמניה

ביום 24 בנובמבר, 1642, זיהה טסמן את החוף המערבי של טסמניה, ליד נמל מקוארי. טסמן קרא למקום בשם ההולנדי Anthoonij van Diemenslandt (ארץ ואן דיאמן) על שמו של אנטוני ואן דיאמן המושל הכללי של איי הודו המזרחית ההולנדיים. בהפליגו דרומה טסמן עבר בקצה הדרומי של טסמניה ופנה לצפון-מזרח עד לכף פרדריק הנרי באיי פורסטיאר. ביום 3 בדצמבר, 1642, הוא ניסה לנחות במקום אולם הים הסוער מנע זאת. נגר האניה הצליח למרות זאת לשחות לחוף ולטעת את דגל ההולנדי ביבשה ובכך להכריז על בעלותה במקום.

#### [עריכה] ניו זילנד

"מפרץ הרוצחים" היום מפרץ הזהב

כוונתו של טסמן הייתה להמשיך ולהפליג צפונה אולם בגלל כיוון הרוח פנה מזרחה. ב-13 בדצמבר ספינתו זיהתה לראשונה יבשה, היה זה החוף הצפון-מערבי של האי הדרומי של ניו זילנד. לאחר שחקר את המקום הוא המשיך והפליג מזרחה ותשעה ימים אחר כך היה לאירופאי הראשון בהיסטוריה להגיע לניו זילנד, לה קרא סטייטן לנד (Staten Landt) בהניחו שיבשה זו מחוברת לאי בקצה הדרומי של יבשת דרום אמריקה. בהפליגו צפונה ואחר כך מזרחה, הותקפה אחת מספינותיו על ידי המאורים ששטו בספינות קאנו, ארבעה מאנשיו נהרגו בהתקפה. לאחרונה הועלתה השערה כי כמה ממלחי ספינותיו של טסמן נחתו על היבשה במקום הנקרא היום מפרץ הזהב Golden Bay ואשר טסמן כינהו "מפרץ הרוצחים" (ראה תמונה), לזכר אותה התקפה. משם הפליג טסמן צפונה, כאשר טעה לחשוב כי מיצר קוק הוא למעשה לשון-ים (מפרץ). שניים מן השמות בהם קרא לאתרים בניו זילנד נותרו בשמותיהם עד היום: כף מריה ואן דימן ואי שלושת המלכים.

#### [עריכה] המסע חזרה

בדרכו חזרה לבטביה, ב-21 לינואר, 1643, הגיע טסמן לאיי טונגה. בחולפו על פני איי פיג'י כמעט ונהרסו ספינותיו בשוניות האלמוגים שבמקום. לבסוף, הוא פנה לגינאה החדשה וחזר לבטביה ב-15 ביוני, 1643.

### [עריכה] המסע השני לאוקינוס השקט

טסמן יצא למסעו השני לאוקינוס השקט בשנת 1644, עם שלוש ספינות (לימן, זימיו וברק). הוא הפליג מזרחה לאורך החוף הדרומי של גיניאה החדשה כשהוא מחמיץ את מיצר טורס, המפריד בין גיניאה החדשה ליבשת אוסטרליה. מנקודה זו החל שט לאורך החוף הצפוני של היבשת האוסטרלית. טסמן מיפה את החוף הצפוני של אוסטרליה ותעד את מראה היבשה ותושביה. מנקודת מבטה של חברת הודו המזרחית ההולנדית, מסעו של טסמן הביא לתוצאות מאכזבות. הוא לא איתר שווקי מסחר עתידיים ואף לא מצא נתיבי שיט חדשים. במשך יותר ממאה שנים, עד לתקופתו של ג'יימס קוק, לא ביקרו אירופאים נוספים בטסמניה. אירופאים הגיעו לעיתים לאוסטרליה, אולם בדרך כלל הדבר קרה ביד המקרה.

### [עריכה] אחרית ימיו

ב-2 בנובמבר, 1644, טסמן מונה לחבר במועצת הצדק של בטביה. בשנת 1646 עבר לסומטרה ובאוגוסט, 1647 עבר לסיאם (תאילנד) כשהוא נושא מכתבים מן החברה בה עבד למלך. במאי, 1648 הוא יצא בראש משלחת למנילה (פיליפינים) כדי לתפוס ולשדוד ספינות ספרדיות עם מטען כסף שהגיעו מיבשת אמריקה. הוא לא הצליח במשימתו וחזר לבטביה בינואר, 1649. בנובמבר, 1649 הוא הועמד לדין והורשע בתליית אחד מאנשיו ללא משפט. הוא הושעה מתפקידו, נקנס והוטל עליו לשלם פיצויים למשפחת המלח ההרוג. ב-5 בינואר 1651 הוא הושב לתפקידו ולדרגתו ובילה את שארית שנותיו בבטביה. הוא הפך לאחד מבעלי הקרקעות הגדולים בעיר. הוא הלך לעולמו ב-10 באוקטובר, 1659 כשהוא מותיר אחריו את אשתו השנייה ובת אחת מנישואיו הראשונים. אף שתגליותיו היו בעלות חשיבות רבה, משמעותן לא נודעה אלא לאחר למעלה ממאה שנים לאחר מותו.

## [עריכה] מורשתו של טסמן

דוגמת מגלי ארצות אחרים, שמו של טסמן נחקק במקומות רבים, ביניהם:

- האי טסמניה, הכולל מקומות כגון:
  - חצי האי הטסמני
  - גשר טסמן
  - דרך טסמן
  - המעבורת אבל טסמן

- הים הטסמני

- בניו זילנד נקראו על שמו:
  - קרחון טסמן
  - נהר טסמן
  - הר טסמן
  - הגן הלאומי אבל טסמן
  - מפרץ טסמן
  - מחוז טסמן

## [עריכה] קישורים חיצוניים

- דף המוקדש לטסמן בפרויקט גוטנברג האוסטרלי מדף זה קישורים רבים למידע על טסמן.

מקור: http://he.wikipedia.org../../../%D7%90/%D7%91/%D7%9C/%D7%90%D7%91%D7%9C_%D7%99%D7%A0%D7%96%D7%95%D7%9F_%D7%98%D7%A1%D7%9E%D7%9F.html

קטגוריות: מגלי ארצות | הולנדים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Brezhoneg
- Bosanski
- Català
- Dansk
- Deutsch
- Ελληνικά
- Esperanto
- Español
- Euskara
- Suomi
- Français
- Hrvatski
- Magyar
- Íslenska
- Italiano
- 日本語
- Nederlands
- Norsk (bokmål)
- Polski
- Português
- Русский
- Scots
- Srpskohrvatski / Српскохрватски
- Simple English
- Српски / Srpski
- Svenska
- Тоҷикӣ
- Türkçe
- 中文